**CONȚINUTUL DOSARULUI DE CONCURS PENTRU OCUPAREA POSTURILOR DIDACTICE PE DURATA DETERMINATĂ**

Dosarul de concurs al candidatului conține:

**1. Cererea de înscriere la concurs**, semnată de candidat, care include o declarație pe propria răspundere privind veridicitatea informațiilor prezentate în dosar;

**2. O propunere de dezvoltare a carierei universitare** atât din punct de vedere didactic, în cazul posturilor didactice, cât și din punctul de vedere al activităților de cercetare științifică; propunerea, care se redactează și se semnează de către candidat, cuprinde maximum 10 pagini și este **unul dintre principalele criterii de departajare a candidaților**.

**3. Curriculum Vitae**, datat și semnat de candidat ***(în format tipărit, cu semnătura candidatului și în format electronic pentru publicarea anonimizată***), care include:

a) informații despre studiile efectuate și diplomele obținute;

b) informații despre experiența profesională și locurile de muncă relevante ocupate anterior;

c) informații despre proiectele de cercetare – dezvoltare pe care le-a condus ca director de proiect și granturile obținute, în cazul în care există astfel de proiecte sau granturi, indicându-se pentru fiecare sursa de finanțare, volumul finanțării și principalele publicații sau brevete rezultate;

d) informații despre premii sau alte elemente de recunoaștere a contribuțiilor științifice ale candidatului.

**4. Lista completă de lucrări ale candidatului** (***în format tipărit, cu semnătura candidatului și în format electronic pentru publicarea anonimizată***), structurată în raport cu cerințele condițiilor preliminare și ale criteriilor de evaluare, și anume, după caz, în ordine:

a) lista celor maximum 10 lucrări considerate de candidat a fi cele mai relevante pentru domeniul disciplinelor postului pentru care candidează;

 b) teza sau tezele de doctorat;

 c) brevete de invenție și alte titluri de proprietate industrială;

 d) cărți publicate și capitole în cărți;

 e) articole/studii in extenso publicate în reviste din fluxul științific internațional principal;

f) publicații in extenso, apărute în volume ale principalelor conferințe internaționale de specialitate, din țară și străinătate;

g) alte lucrări și contribuții științifice sau, după caz, din domeniul creației artistice (alte publicații, proiecte de cercetare-dezvoltare pe bază de contract/grant, premii și distincții obținute pentru activitatea didactică și de cercetare, etc.).

**5. Fișă de verificare a îndeplinirii condițiilor pentru înscrierea la concurs,** însoțită de anexele:

a) **Fișa de verificare a îndeplinirii standardelor minimale naționale** în cazul posturilor de conferențiar/profesor/CS II/ CS I, completată și semnată de către candidat;

b) **Fișa de verificare a îndeplinirii standardelor minimale interne prevăzute de metodologia proprie**, completată și semnată de către candidat;

(***Fișa de verificarea îndeplinirii condițiilor pentru înscrierea la concurs, inclusiv anexele de la punctele a și b, se depun în format tipărit, cu semnătura candidatului și în format electronic*** ***pentru publicarea anonimizată***)

**6.** Documente referitoare la deținerea **Diplomei de doctor**: copia diplomei de doctor și, în cazul în care diploma de doctor originală nu este recunoscută în România, copia atestatului de recunoaștere sau echivalare a acesteia, însoțită de diploma/atestatul în original, pentru verificarea conformității cu originalul. Se poate depune și copia legalizată a Diplomei de doctor/atestatului de recunoaștere sau echivalare.

 Candidații care au statutul de **student doctorand** trebuie să prezinte o adeverință eliberată de către Școala Doctorală unde sunt înmatriculați, din care să rezulte îndeplinirea integrală a obligațiilor prevăzute în programul de studiu până la acea dată;

**7. Rezumatul, în limba română și într-o limbă de circulație internațională, al tezei de doctorat** (maximum 1 pagină pentru fiecare limbă); Candidații cu statut de doctorand vor depune un rezumat al tezei de doctorat care urmează a fi elaborată pe parcursul studiilor doctorale.

8. **Declarație pe proprie răspundere în care se indică situațiile de incompatibilitate,** prevăzute de Legea învățământului superior nr. 199/2023, cu modificările și completările ulterioare, în care s-ar afla în cazul câștigării concursului sau lipsa acestor situații de incompatibilitate;

**9.** a) **Copii ale următoarelor acte de studii, după caz**: diploma de bacalaureat sau echivalentă, diploma de licență sau echivalentă, suplimentul la diplomă de licență sau foaia matricolă, diploma de master, suplimentul la diploma de master sau foia matricolă. Copiile vor fi însoțite de diplomele, respectiv suplimentele la diplome/foile matricole în original pentru verificarea conformității cu originalul. Actele de studii se pot depune și în copii legalizate.

În cazurile prevăzute la art. 9 alin (2), art. 10 alin. (2), art. 11 alin. (2) și art. 12 alin. (2) copii, care atestă deținerea titlurilor medicale respective, însoțite de diploma/atestatul în domeniul de specialitate vizat în original, pentru verificarea conformității cu originalul.

 Copii ale altor diplome sau titluri științifice ori academice pe care candidatul consideră relevante a fi introduse în dosarul de concurs, însoțite de originale, sau depuse în forma legalizată.

 b) Pentru ocuparea postului didactic de profesor universitar se depune copia după **Ordinul de Ministru privind acordarea atestatului de abilitare** sau copia **Ordinului de Ministru de acordare a calității de conducător de doctorat.**

**10. Copia certificatului de naștere și a certificatului de căsătorie/dovada schimbării numelui,** în cazul schimbării numelui, însoțite de actele originale, pentru verificarea conformității cu originalul.

**11. Copia actului de identitate**; în cazul în care candidatul nu are o carte de identitate, a pașaportului sau a altui document de identitate întocmit într-un scop echivalent cărții de identitate ori pașaportului, însoțită de original pentru verificarea conformității cu originalul.

**12**. Candidații la posturile de conferențiar universitar sau cercetător științific gradul II trebuie să includă în dosarul de concurs cel puțin trei scrisori de recomandare ale unor personalități din domeniul respectiv, din țară sau din străinătate, exterioare instituției de învățământ superior al cărei post este scos la concurs, care au acceptat să elaboreze scrisori de recomandare referitoare la calitățile profesionale ale candidatului.

 **13.** Candidații la posturile de profesor universitar sau cercetător științific gradul I trebuie să includă în dosarul de concurs cel puțin trei scrisori de recomandare ale unor personalități din domeniul respectiv din străinătate, care au acceptat să elaboreze scrisori de recomandare referitoare la calitățile profesionale ale candidatului.

Pentru domeniile cu specific românesc, stabilite prin ordin al ministrului educației, scrisorile de recomandare pentru candidații la postul de profesor universitar sau cercetător științific gr. I pot proveni și de la personalități din domeniul respectiv din România, din afara instituției. Domeniile cu specific românesc sunt stabilite prin ordin al ministrului educației.

**14.** Pentru concursurile organizate de Facultatea de Teologie Ortodoxă se depune la dosar și **Binecuvântarea scrisă a ierarhului**.

**15. Chitanța sau un document echivalent cu plata taxei de înscriere la concurs**, al cărei cuantum este aprobat de Senatul universității pentru anul universitar în care are loc concursul.

**16. Informarea referitoare la prelucrarea datelor cu caracter personal** semnată de candidat pentru luarea la cunoștință și consimțământ

**17. Mapa conținând maxim 10 publicații, brevete sau alte lucrări ale candidatului**, selecționate de acesta și considerate a fi cele mai relevante pentru realizările proprii, **în format electronic**. Lucrările candidatului care nu se pot depune în format electronic se pot depune în format fizic (original sau copie). Publicațiile depuse în format electronic trebuie să conțină informații care să permită accesarea conținutului și dovedească că acestea aparțin candidatului. **Publicațiile depuse fizic se înapoiază candidatului după finalizarea concursului, cu condiția prezentării unui suport electronic echivalent.**

**18. Certificat de cazier judiciar;**

19. **Certificat de integritate comportamentală**;

20. **Certificat medical**, eliberat pe un formular specific adoptat prin ordin comun al ministrului educației și ministrului sănătății.

21. **Avizul medical** **pentru exercitarea profesiei didactice**, eliberat conform prevederilor ordinului comun al ministrului educației și al ministrului sănătății.

**Verificarea copiilor de la punctele 6, 9 a), 10 și 11 în conformitate cu originalul se va face de către consilierul juridic al instituției**, care va înscrie pe acestea sintagma *Conform cu originalul.* Copiile astfel certificate vor fi incluse în dosarul de concurs.

(2) Documentele specificate la pct. 1 – 16 și 18-21 se depun în format letric și în format electronic (PDF), pe CD/DVD sau USB. Mapa cu lucrări reprezentative se va depune electronic.